#### **RÁMCOVÁ DOHODA č. [● ]**

uzatvorená § 83 zákona č. 343/2015 Z. z. o verejnom obstarávaní a ozmene a doplnení niektorých zákonov v znení neskorších predpisov (ďalej len „**ZVO**“) a v zmysle § 269 ods. 2 zákona č. 513/1991 Z. z., Obchodný zákonník v znení neskorších právnych predpisov (ďalej len „**Obchodný zákonník**“) (ďalej len „**Dohoda**“)

**Zmluvné strany**

**Objednávateľ:**

Obchodné meno: **Slovenská agentúra životného prostredia**

Sídlo: Tajovského 28, 975 90 Banská Bystrica

IČO: 00 626 031

DIČ: 2021125821

IČ DPH: SK2021125821

koná: Mgr. Michal Maco, generálny riaditeľ

IBAN: SK15 8180 0000 0070 0038 9222

SWIFT: SPSRSKBA

(ďalej aj ako „**Objednávateľ**“)

a

**Zhotoviteľ:**

Obchodné meno: *[doplní uchádzač]*

Sídlo: *[doplní uchádzač]*

IČO: *[doplní uchádzač]*

DIČ: *[doplní uchádzač]*

IČ DPH: *[doplní uchádzač]*

Spoločnosť zapísaná: v Obchodnom registri Okresného súdu *[doplní uchádzač]*, oddiel: *[doplní uchádzač],* vložka číslo: *[doplní uchádzač]*

V mene spoločnosti koná: *[doplní uchádzač]*

IBAN: *[doplní uchádzač]*

SWIFT:  *[doplní uchádzač]*

(ďalej aj ako „**Zhotoviteľ**“)

Ďalej Zhotoviteľ a Objednávateľ spoločne ako „**Zmluvné strany**“ jednotlivo „**Zmluvná strana**“.

**Preambula**

Zmluvné strany uzatvárajú túto Dohodu v súlade s výsledkom verejnej súťaže na obstaranie predmetu nadlimitnej zákazky s názvom „**Realizácia prvkov zelenej infraštruktúry**“, vyhlásenej Objednávateľom ako verejným obstarávateľom Oznámením o vyhlásení verejného obstarávania, uverejneným vo Dodatku k Úradnému vestníku EÚ dňa *[doplní uchádzač]* pod číslom *doplní uchádzač]*  a vo Vestníku verejného obstarávania SR č. *[doplní uchádzač]* zo dňa *[doplní uchádzač]*  pod zn. *[doplní uchádzač]* (ďalej aj „**Verejná súťaž**") (ďalej spolu len „**Oznámenie**“), v súlade so ZVO. Ponuka Zhotoviteľa bola vo Verejnej súťaži vyhodnotená ako úspešná, na základe čoho sa Zmluvné strany v slobodnej vôli a v súlade s platnými právnymi predpismi rozhodli uzatvoriť túto Dohodu, ktorá upravuje práva a povinnosti Zmluvných strán pri zadávaní zákaziek na základe tejto Dohody.

**Článok I.**

**Definície pojmov**

* 1. **Dohodou** sa rozumie táto rámcová dohoda uzatvorená medzi Objednávateľom a Zhotoviteľom, ktorej predmetom je úprava zadávania zákaziek, ktorých predmetom bude záväzok Zhotoviteľa zabezpečiť na základe osobitných objednávok realizáciu vegetačných prvkov jednotlivým a súvisiacich úkonov Užívateľom za podmienok uvedených v tejto Dohode.
  2. **Národný projekt Zelené obce** celým názvom „Podpora biodiverzity prvkami zelenej infraštruktúry v obciach Slovenska – Zelené obce Slovenska“, je projekt financovaný z Operačného programu Kvalita životného prostredia (ďalej len „OP KŽP“), ktorý je viazaný na zachovanie a obnovu biodiverzity a ekosystémov a ich služieb, prostredníctvom ich revitalizácie, obnovy a budovania zelenej infraštruktúry, a to prostredníctvom realizácie vegetačných prvkov.
  3. Realizácia vegetačných prvkov podľa tejto Dohody musí spĺňať nasledovné požiadavky:

1. realizuje sa v zastavanom území obce v zmysle § 139a ods. 8 zákona č. 50/1976 Zb., Zákon o územnom plánovaní a stavebnom poriadku (stavebný zákon) v znení neskorších predpisov;
2. realizuje sa aj vo vymedzenom priestore, ktorý je definovaný dokumentáciou ochrany prírody a krajiny – miestny územný systém ekologickej stability podľa zákona č. 543/2002 Z. z. o ochrane prírody a krajiny v znení neskorších predpisov (ďalej len „**Zákon o ochrane prírody**“);
3. má verejno-prospešný charakter;
4. prispieva k vytvoreniu poloprírodných až prírodných krajinných štruktúr pre konkrétne územie, pričom sú zohľadnené prirodzené špecifiká a ekosystémové funkcie;
5. posilňuje klimatickú funkciu, pôdoochrannú funkciu, vodoochrannú funkciu, krajinotvornú funkciu ekosystémov a environmentálnu funkciu urbanizovaného prostredia;
6. realizuje sa podľa realizačného projektu výsadby v súlade s článkom 3, bodom 3.8 tejto Dohody.
   1. **Objednávateľom** sa pre účely tejto Dohody rozumie Slovenská agentúra životného prostredia, ako prijímateľ nenávratného finančného príspevku Národného projektu Zelené obce. Objednávateľ nie je Užívateľom pre účely tejto Dohody, ale poskytuje podporu na základe Zmluvy o poskytnutí podpory v rámci Národného projektu Zelené obce ďalším subjektom, ako Užívateľom Národného projektu Zelené obce.
   2. **Užívateľom** sa pre účely tejto Dohody rozumie obec podľa zákona č. 369/1990 Zb. o obecnom zriadení v znení neskorších predpisov, ktorej Objednávateľ poskytuje podporu na základe účinnej Zmluvy o poskytnutí podpory. Pre vylúčenie pochybností sa uvádza, že obcou sa rozumie aj mesto.
   3. **Zmluva o poskytnutí podpory** je platný a účinný zmluvný vzťah uzatvorený medzi Užívateľom   
      a Objednávateľom na základe schválenej žiadosti o poskytnutí podpory. Zmluvou o poskytnutí podpory vzniká Užívateľovi nárok na podporu vo forme plnenia predmetu zákaziek zadávaných na základe tejto Dohody.
   4. **Zhotoviteľom** sa pre účely tejto Dohody osoba označená ako Zhotoviteľ v záhlaví tejto Dohody.

**Článok II.**

**Predmet dohody**

* 1. Predmetom tejto Dohody je úprava podmienok zadávania zákaziek, ktorých predmetom bude záväzok Zhotoviteľa za podmienok určených v tejto Dohode a špecifikovaných v čiastkových objednávkach zadávaných na základe tejto Dohody zabezpečiť pre Objednávateľa Realizáciu vegetačných prvkov a súvisiacich úkonov jednotlivým Užívateľom. Záväzku Zhotoviteľa zodpovedá záväzok Objednávateľa zaplatiť Zhotoviteľovi za objednané a zrealizované Realizácie vegetačných prvkov a súvisiace úkony odmenu vo výške a v lehotách splatnosti tak, ako je dohodnuté v tejto Dohode a čiastkových objednávkach.
  2. Objednávateľa táto Dohoda nezaväzuje objednať od Zhotoviteľa žiadne plnenie.
  3. Rámcová špecifikácia predmetu jednotlivých zákaziek zadávaných na základe tejto Dohody je uvedená v Prílohe č. 1 *–* Špecifikácia predmetu plnenia tejto Dohody. Rozsah plnenia každej zákazky zadávanej na základe tejto Dohody bude definovaný v osobitnej objednávke v súlade s postupom uvedeným v Článku III. tejto Dohody.

**Článok III.**

**Zadávanie objednávok na základe tejto Dohody**

* 1. Predmetom jednotlivých zákaziek zadávaných na základe tejto Dohody bude dodanie vegetačných prvkov a súvisiacich úkonov, ktoré sú definované v Prílohe č. 1 Špecifikácia predmetu plnenia tejto Dohody.
  2. Konkrétne vymedzenie vegetačných prvkov a súvisiacich úkonov, tvoriacich predmet zákazky v zmysle príslušnej objednávky bude určené v realizačnom projekte výsadby, vyhotovenom odborne spôsobilou osobou podľa § 55 Zákona o ochrane prírody a v súlade s metodickými usmerneniami Objednávateľa, ktorý dodá Objednávateľ. Realizačný projekt výsadby:

1. bude definovať miesto realizácie vegetačných prvkov,
2. bude definovať spôsob realizácie vegetačných prvkov,
3. bude definovať rozsah realizácie vegetačných prvkov,
4. bude definovať typ oprávnených vegetačných prvkov,
5. ak je to miestne a vecne príslušné bude vychádzať aj z návrhových opatrení schválenej dokumentácie ochrany prírody a krajiny (miestne územné systémy ekologickej stability podľa zákona o ochrane prírody a krajiny),
6. môže definovať plochy, priestor tej časti krajiny, kde je žiaduce docieliť legislatívnu ochranu   
   v zmysle zákona o ochrane prírody a krajiny, a to na úrovni prvkov regionálneho/miestneho územného systému ekologickej stability.
   1. Zhotoviteľ predmet plnenia tejto Dohody zabezpečuje až na základe osobitnej objednávky Objednávateľa, ktorú Objednávateľ vystaví na základe schválenej Žiadosti o poskytnutí podpory na realizáciu vegetačných prvkov. Žiadosti o poskytnutí podpory na realizáciu vegetačných prvkov predkladajú Objednávateľovi podľa vlastného rozhodnutia Užívatelia. Jednotlivé objednávky budú vystavované tak, aby pre jarné obdobie boli Zhotoviteľovi doručené najneskôr do 10. januára príslušného kalendárneho roka a pre jesenné obdobie tak, aby boli Zhotoviteľovi doručené najneskôr do 30. septembra príslušného kalendárneho roka. Zhotoviteľ a Objednávateľ sú oprávnení dohodnúť sa aj na akceptácii objednávky, ktorá bola doručená v inom termíne.
   2. Po splnení podmienok podľa bodu 3.3. Objednávateľ zašle počas trvania tejto Dohody objednávku v ktorej bude bližšie upravené
7. miesto realizácie, kde sa bude plnenie realizovať,
8. cenová špecifikácia,
9. lehota plnenia,
10. rozsah v zmysle Realizačného projektu výsadby.
    1. Zhotoviteľ v lehote 3 pracovných dní doručí Objednávateľovi písomné potvrdenie objednávky.
    2. Prílohou každej potvrdenej objednávky bude Realizačný projekt výsadby podľa bodu 3.2 vyššie, banková záruka vystavená podľa bodu čl. V bod 6.13 tejto rámcovej dohody a Harmonogram výsadby vegetačných prvkov v zmysle bodu 4.6 tejto Dohody. Zadaniu každej objednávky môže predchádzať konzultácia o podmienkach poskytnutia plnenia objednávky najmä v záujme určiť primeranú lehotu poskytnutia plnení s ohľadom na vegetačné obdobie, rozsah požadovaného plnenia a aktuálne klimatické podmienky.
    3. Objednávateľ si vyhradzuje právo upraviť spôsob zadávania zákaziek na základe tejto Dohody s ohľadom na potrebu implementácie Národného projektu Zelené obce (napr. rozšírenie, alebo nahradenie objednávky o ďalšie typy dokladov).
    4. Na otázky neupravené v príslušnej objednávke alebo v tejto Dohode sa primerane uplatnia ustanovenia o zmluve o dielo podľa § 536 a nasl. Obchodného zákonníka.

**Článok IV.**

**Práva a povinnosti Zhotoviteľa**

* 1. Zhotoviteľ sa zaväzuje poskytovať plnenie v súlade s ustanoveniami tejto Dohody a jej príloh, čiastkových objednávok a podľa pokynov Objednávateľa, v súlade so záujmami Objednávateľa, ktoré sú mu známe, a/alebo ktoré mu vzhľadom na okolnosti pri vynaložení všetkej odbornej starostlivosti mali byť známe, resp. ktoré mal Zhotoviteľ poznať a vždy v súlade s príslušnými právnymi predpismi.
  2. Zhotoviteľ sa zaväzuje realizáciu vegetačných prvkov uskutočňovať v súlade s realizačným projektom výsadby jednotlivých Užívateľov v zmysle bodu 3.2 Dohody.
  3. Zhotoviteľ sa zaväzuje bez zbytočného odkladu, potom ako sa o tom dozvedel, informovať písomne Objednávateľa a konzultovať s Objednávateľom akékoľvek okolnosti dôležité pre riadnu realizáciu jednotlivých objednávok.
  4. Bez toho, aby bol dotknutý postup podľa ustanovenia bodu 4.1 tejto Dohody, Zhotoviteľ sa zaväzuje písomne upozorniť Objednávateľa na nevhodnosť (vrátane rozporu s právnymi predpismi) ním navrhovaného postupu, podkladov a/alebo iných pokynov týkajúcich sa plnení jednotlivých objednávok bezodkladne (najneskôr do 2 dní) potom ako sa dozvedel o podrobnostiach takýchto postupov alebo pokynov alebo potom ako mu boli doručené kópie takých dokumentov. Zhotoviteľ je v tomto písomnom upozornení povinný zdôvodniť nevhodnosť postupu, podkladov alebo pokynov a navrhnúť nápravné opatrenia. V prípade, že si Zhotoviteľ nesplní túto svoju povinnosť, zodpovedá za škodu, ktorá v dôsledku plnenia takých pokynov a postupov či podkladov vznikne. Pokiaľ Zhotoviteľ upozornil Objednávateľa na nevhodnosť pokynov, resp. podkladov a nevhodný pokyn alebo podklad prekáža v riadnom plnení Zhotoviteľa, je Zhotoviteľ oprávnený jeho vykonávanie v nevyhnutnom rozsahu prerušiť do doby zmeny pokynov Objednávateľa alebo do písomného oznámenia o tom, že Objednávateľ trvá na plnení podľa daných podkladov a/alebo pokynov.
  5. Zhotoviteľ nesie zodpovednosť za správne umiestnenie všetkých vegetačných prvkov v súlade Objednávkou najmä jej prílohou - Realizačným projektom výsadby podľa bodu 3.2 vyššie.
  6. Zhotoviteľ je povinný spolu s potvrdením objednávky v zmysle bodu 3.6 Dohody predložiť Objednávateľovi harmonogram výsadby vegetačných prvkov. Harmonogram bude obsahovať termíny výsadby vegetačných prvkov v rámci daného vegetačného obdobia v jednotlivých miestach realizácie vegetačných prvkov v zmysle objednávky.
  7. Objednávateľ si vyhradzuje právo vykonať najneskôr 48 hodín pred začatím výsadby kontrolu dodávaných vegetačných prvkov (kontrola kvality, uskladnenia, neporušenosti balu, koreňovej sústavy na vybranom vegetačnom prvku) uskladnených na Skladovacej ploche Zhotoviteľa (definovanej v Prílohe č. 1 tejto Dohody), ktorých zoznam s uvedením presnej adresy tvorí Prílohu č. 5 tejto Dohody. V rámci kontroly môže byť z každého druhu dreviny, ktoré budú pripravené na výsadbu, Objednávateľom vybraný 1 kus, ktorý bude rozbalený a bude skontrolovaná kvalita odborne spôsobilou osobou Objednávateľa, tzn. Zhotoviteľ je povinný držať 1 drevinu z každého vysádzaného druhu navyše. V prípade ak sa kontrolou preukáže, že vegetačné prvky pripravené na výsadbu nedosahujú požadovanú kvalitu, budú všetky vegetačné prvky pripravené na výsadbu odmietnuté, a tieto budú musieť byť nahradené novými na náklady Zhotoviteľa.
  8. Zhotoviteľ si na vlastnú zodpovednosť a náklady zabezpečí všetky nástroje, zariadenia, spotrebný materiál a stroje, ktoré môže pri realizácii plnení v zmysle príslušnej objednávky potrebovať. Všetky náklady na spotrebu energií potrebných na prevádzky týchto zariadení vrátane pohonných hmôt znáša Zhotoviteľ.
  9. Zhotoviteľ počas celej doby realizácie predmetu plnenia v zmysle príslušnej objednávky nesie zodpovednosť za akékoľvek nebezpečenstvo spojené s realizáciou plnení v zmysle príslušnej objednávky.
  10. Zhotoviteľ zabezpečí bezpečnosť a ochranu zdravia všetkých osôb podieľajúcich sa na realizácii plnení podľa príslušnej objednávky Zhotoviteľ je zodpovedný za dodržiavanie všetkých pravidiel a povinností na úseku bezpečnosti a ochrany zdravia pri práci (ďalej ako „**BOZP**“), požiarnej ochrany a ochrany a tvorby životného prostredia vrátane odpadového hospodárstva. Dodávateľ zodpovedá objednávateľovi za všetky škody spôsobené porušením akejkoľvek povinnosti na úseku BOZP, požiarnej ochrany a ochrany a tvorby životného prostredia vrátane odpadového hospodárstva. Za škodu sa na účely tejto dohody považujú aj sankcie (pokuty) uložené príslušnými štátnymi orgánmi a orgánmi verejnej správy za porušenie povinnosti na úseku BOZP, požiarnej ochrany a ochrany a tvorby životného prostredia vrátane odpadového hospodárstva. Porušovanie pravidiel BOZP, požiarnej ochrany a ochrany a tvorby životného prostredia vrátane odpadového hospodárstva zo strany dodávateľa sa považuje za podstatné porušenie tejto dohody a oprávňuje objednávateľa bez ďalšieho kedykoľvek od tejto dohody odstúpiť.
  11. Nebezpečenstvo vzniku škody na plnení podľa príslušnej objednávky počas jeho realizácie nesie výlučne Zhotoviteľ, a to až do úplného prevzatia celého plnenia v zmysle príslušnej objednávky.
  12. Zhotoviteľ je zodpovedný za nakladanie s odpadmi podľa príslušných ustanovení zákona č. 79/2015 Z. z. o odpadoch v znení neskorších predpisov, ktoré vzniknú v súvislosti s plnením tejto Dohody. Zhotoviteľ nesie zodpovednosť za plnenie a plní za Objednávateľa aj všetky povinnosti pôvodcu odpadu v zmysle príslušných ustanovení zákona o odpadoch. Ak Objednávateľovi vznikne akákoľvek škoda v dôsledku porušenia povinností Zhotoviteľa podľa tejto Dohody, čiastkovej objednávky alebo zákona o odpadoch v súvislosti s (ne)plnením akýchkoľvek povinností podľa Zákona o odpadoch a príslušných vykonávacích predpisov, Zhotoviteľ odškodní Objednávateľa za akékoľvek takéto škody.
  13. Zhotoviteľ je povinný strpieť výkon kontroly, auditu súvisiaceho s predmetom tejto Dohody kedykoľvek počas platnosti a účinnosti Zmluvy o poskytnutí nenávratného finančného príspevku (ďalej len „**NFP**“) uzatvorenej v rámci OP KŽP, ktorej obsahom budú aj oprávnené výdavky v zmysle tejto Dohody, a to oprávnenými osobami v zmysle Všeobecných zmluvných podmienok ku Zmluve o poskytnutí NFP a poskytnúť im všetku potrebnú súčinnosť.
  14. Oprávnenými osobami na výkon kontroly/auditu/ overovania podľa Zmluvy o poskytnutí NFP sú najmä:
      + 1. Poskytovateľ NFP a ním poverené osoby,
        2. Útvar vnútorného auditu riadiaceho orgánu alebo útvar vnútornej kontroly sprostredkovateľského orgánu a nimi poverené osoby,
        3. Najvyšší kontrolný úrad SR, Úrad vládneho auditu, Certifikačný orgán a nimi poverené osoby,
        4. orgán auditu, jeho spolupracujúce orgány a nimi poverené osoby,
        5. splnomocnení zástupcovia Európskej Komisie a Európskeho dvora audítorov,
        6. Európsky úrad pre boj proti podvodom (OLAF) resp. iný orgán zabezpečujúci ochranu finančných záujmov EÚ
        7. osoby prizvané orgánmi uvedenými v písm. a) až e) v súlade s príslušnými právnymi predpismi SR a EÚ.
  15. Za strpenie výkonu kontroly/auditu a poskytnutie súčinnosti pri výkone kontroly/auditu neprináleží Zhotoviteľovi žiadna odmena, náhrada ani iné plnenie. Táto povinnosť trvá aj po zániku tejto Dohody. V prípade zmeny legislatívnych aktov je Zhotoviteľ povinný podriadiť sa kontrole príslušných orgánov tak, aby bol dosiahnutý účel sledovaný týmto ustanovením tejto Dohody. Zhotoviteľ je povinný predovšetkým oznámiť nákladovú štruktúru plnenia podľa tejto Dohody na základe požiadavky Objednávateľa alebo oprávneného orgánu a nimi poverených subjektov a osôb, dodať podpornú dokumentáciu účtovného a iného charakteru za účelom doloženia požadovaných podkladov pre výkon kontroly podľa tohto bodu Dohody. Za účelom preventívneho riešenia problémov spojených s preukazovaním realizácie plnení podľa tejto Dohody je oprávnený požadovať tieto podklady aj Objednávateľ.
  16. V prípade nepredvídateľnej nedostupnosti niektorého druhu dreviny sa Zhotoviteľ zaväzuje bezodkladne o tejto skutočnosti informovať Objednávateľa.

**Článok V.**

**Práva a povinnosti Objednávateľa**

* 1. Objednávateľ sa zaväzuje Zhotoviteľovi poskytnúť všetku potrebnú súčinnosť na vykonanie plnení na základe objednávok, najmä nie však výlučne:
     + 1. bez zbytočného odkladu písomne informovať Zhotoviteľa o všetkých skutočnostiach, ktoré majú podstatný význam pre poskytovanie plnení,
       2. odovzdať Zhotoviteľovi všetky dokumenty a poskytnúť mu všetky informácie, ktoré sú potrebné na poskytnutie plnení, pokiaľ z povahy týchto dokumentov/informácií a/alebo pokynov nevyplýva, že ich má obstarať Zhotoviteľ,
       3. bez zbytočného odkladu poskytnúť Zhotoviteľovi všetku súčinnosť potrebnú na uskutočnenie predmetu tejto Dohody a/alebo predmetu objednávok, vrátane, ale nielen, písomných rozhodnutí o všetkých správach, odporúčaniach a všetkých ďalších záležitostiach, ktoré Zhotoviteľ postúpil Objednávateľovi,
       4. udeliť písomné plnomocenstvo v prípade, ak bude Zhotoviteľ oprávnene a v súlade s touto Dohodou a/alebo čiastkovou objednávkou požadovať, aby mu Objednávateľ takéto plnomocenstvo udelil.
       5. doručiť Zhotoviteľovi včas všetky pokyny súvisiace s realizovaním plnení, tak aby Zhotoviteľovi umožnil včasné a riadne poskytnutie plnení podľa čiastkovej objednávky.

**Článok VI.**

**Odmena a platobné podmienky**

## Všetky jednotkové ceny uvedené v Prílohe č. 2 Cenová tabuľka – položkový rozpočet tejto Dohody sú stanovené dohodou Zmluvných strán v súlade so zákonom č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon o cenách.

* 1. Jednotkové ceny uvedené v Prílohe č. 2 Cenová tabuľka – položkový rozpočet tejto Dohody sú stanovené ako pevné cenypre jednotlivé cenové položky nemenné a počas celej doby trvania tejto Dohody nemôže dôjsť k ich zvýšeniu. Jednotkové ceny zahŕňajú, bez ohľadu na akékoľvek obchodné zvyklosti inak bežné v odvetví, všetky náklady, odmeny, primeraný zisk, náklady na prepravu, clá a iné náklady súvisiace s realizáciou plnení.
  2. Maximálna celková cena za predmet plnenia podľa tejto Dohody je stanovená vo výške *uchádzač doplní ponúkanú celkovú predpokladanú cenu zákazky***,**- EUR bez DPH (slovom *doplní uchádzač* euro).
  3. Zmluvné strany sa dohodli, že Zhotoviteľovi bude za zabezpečenie realizácie vegetačných prvkov a súvisiacich úkonov v zmysle príslušnej objednávky patriť odmena vo výške, ktorá bude zodpovedať súčtu cien za jednotlivé položky, ktoré sa určia ako súčin požadovaného rozsahu a jednotkových cien, ktoré tvoria Prílohu č. 2 Cenová tabuľka – položkový rozpočet tejto Dohody. K vypočítanej odmene bude vždy pripočítaná daň z pridanej hodnoty vo výške určenej príslušným právnym predpisom platným v čase fakturácie. Odplata za realizáciu plnenia v zmysle príslušnej objednávky zahŕňa všetky náklady a výdavky Zhotoviteľa súvisiace s poskytovaním plnenia v zmysle príslušnej objednávky. Zhotoviteľ nemá pri realizácii plnení nárok na úhradu žiadnych dodatočných nákladov alebo výdavkov.
  4. Zmluvné strany sa dohodli, že ak nie je uvedené inak, nárok na odmenu vznikne Zhotoviteľovi po úplnom poskytnutí plnenia v zmysle príslušnej objednávky a jeho riadnom prevzatí zo strany Objednávateľa. Ak nie je dohodnuté medzi Zmluvnými stranami inak, Zhotoviteľ je oprávnený vystaviť faktúru až na základe písomného Preberacieho protokolu, resp. protokolov potvrdzujúcich odovzdanie a prevzatie zrealizovaných vegetačných prvkov a súvisiacich úkonov na jednotlivých miestach realizácie vegetačných prvkov v zmysle príslušnej objednávky (ďalej len „**Preberací protokol**“), ktorý bude vyhotovený v troch origináloch, pričom tento bude podpísaný 4 zúčastnenými stranami – Zhotoviteľom, Objednávateľom, Užívateľom a odborne spôsobilou osobou podľa Zákona o ochrane prírody a krajiny, ktorú tým na vlastné náklady poverí Zhotoviteľ. V prípade, že v preberacom protokole niektorá zo zúčastnených strán identifikuje nedostatky, Zhotoviteľ je povinný tieto nedostatky napraviť bezodkladne a na vlastné náklady. Následne Zhotoviteľ opätovne vyhotoví nový Preberací protokol, v ktorom bude uvedený aj spôsob akým boli odstránené vady a nedostatky. Objednávateľ bude akceptovať iba Preberacie protokoly, ktoré nebudú obsahovať žiadne vady a nedostatky, a ktoré zároveň preukážu zabezpečenie realizácie vegetačných prvkov v zazmluvnenom rozsahu. Podpisom preberacieho protokolu Zhotoviteľ zodpovedá za ujateľnosť zrealizovaných vegetačných prvkov v prvom vegetačnom období.
  5. Zmluvné strany sa dohodli, že odmena za zrealizované vegetačné prvky súvisiace úkony v zmysle príslušnej objednávky bude splatná vždy na základe faktúry vyhotovenej Zhotoviteľom a doručenej Objednávateľovi, s použitím adries a fakturačných údajov uvedených v záhlaví tejto Dohody. Zhotoviteľ vyhotoví a doručí faktúru po zrealizovaní predmetu tejto Dohody, ktorej prílohou bude:

1. Preberací protokol o odovzdaní a prevzatí výsadby vegetačných prvkov bez uvedených vád a nedostatkov vypracovaný v súlade s bodom 6.5 Dohody
2. elektronicky priložená (formou USB/DVD/CD) fotodokumentácia pred realizáciou a po realizácii vegetačných prvkov, v rozsahu fotografického zachytenia každého realizovaného vegetačného prvku, čo presne zachytáva predmet plnenia,
3. tlačové vyhotovenie fotodokumentácie minimálne v rozsahu 4 fotografií, ktoré zreteľne zachytávajú celkovú situáciu pred realizáciou a po realizácii vegetačných prvkov.
   1. Objednávateľ si vyhradzuje právo upraviť rozsah dokumentácie podľa bodu 6.6 v tejto Dohody s ohľadom na potreby implementácie národného projektu Zelené obce (napr. povinnosť rôznych typov vyhlásení, vyjadrení, alebo posudkov).
   2. Zmluvné strany sa dohodli, že každá faktúra bude splatná v lehote do 60 kalendárnych dní odo dňa jej doručenia Objednávateľovi. Uvedená lehota je určená z dôvodu financovania predmetu zákazky z finančných prostriedkov z EÚ, ktoré podliehajú kontrole a schváleniu zo strany MŽP SR a táto osobitná povaha predmetu plnenia si vyžaduje určiť lehotu splatnosti faktúry dlhšiu ako 30 kalendárnych dní. Zmluvné strany sa dohodli, že dohodnutá doba splatnosti faktúry sa neprieči dobrým mravom, je v súlade so zásadami poctivého obchodného styku, a zároveň nie je v hrubom nepomere k právam a povinnostiam vyplývajúcim z tejto rámcovej dohody.
   3. Zmluvné strany sa dohodli, že faktúra sa bude považovať za doručenú Objednávateľovi momentom jej doručenia do podateľne alebo k rukám inej osoby oprávnenej prijímať zásielky za Objednávateľa.
   4. Faktúra vyhotovená Zhotoviteľom musí mať všetky náležitosti daňového a účtovného dokladu podľa zákona č. 431/2002 Z. z. o účtovníctve v znení neskorších predpisov.
   5. Ak faktúra nebude obsahovať všetky náležitosti daňového dokladu alebo bude inak nesprávne vystavená (absencia príloh podľa bodu 6.6), Objednávateľ je oprávnený vrátiť ju Zhotoviteľovi v lehote splatnosti na doplnenie alebo prepracovanie, pričom nová lehota splatnosti začne plynúť až dňom doručenia správne doplnenej alebo prepracovanej faktúry Zhotoviteľom Objednávateľovi.
   6. Odmeny za zrealizované plnenie v zmysle príslušnej objednávky budú Objednávateľom uhrádzané na bankový účet Zhotoviteľa uvedený v záhlaví tejto Dohody.
   7. Zhotoviteľ je povinný vždy najneskôr ku dňu písomného potvrdenia objednávky podľa článku III. bodu 3.6 tejto rámcovej dohody zriadiť v prospech Objednávateľa pre účely krytia nárokov Objednávateľa voči Zhotoviteľovi podľa tejto rámcovej dohody bankovú záruku, ktorá bude vyhovovať nižšie stanoveným požiadavkám (ďalej aj ako „**Banková záruka**“), a to vo výške **1% z hodnoty objednávky.** Banková záruka bude prílohou písomného potvrdenia objednávky. Z Bankovej záruky musí vyplývať záväzok banky, ktorá vystavila Bankovú záruku, že na prvé požiadanie zaplatí Objednávateľovi akúkoľvek čiastku, ktorú Objednávateľ vyhlási za splatnú podľa alebo na základe tejto rámcovej dohody, najviac však do výšky Bankovej záruky. Banková záruka musí byť platná a vymáhateľná po dobu 1 roka odo dňa riadneho odovzdania predmetu objednávky Objednávateľovi.
   8. Objednávateľ je oprávnený čerpať Bankovú záruku na akúkoľvek splatnú čiastku, ktorá Objednávateľovi vznikne z tejto rámcovej dohody/objednávky alebo v súvislosti s ňou (vrátane čiastok splatných z dôvodu porušenia, resp. nedodržania tejto rámcovej dohody zo strany Zhotoviteľa). V prípade čerpania Bankovej záruky o tom Objednávateľ Zhotoviteľa bezodkladne informuje. V takom prípade je Zhotoviteľ bezodkladne, najneskôr do piatich pracovných dní od kedy sa dozvie o čerpaní Bankovej záruky, doplniť Bankovú záruku do plnej výšky podľa bodu 6.13 tohto článku rámcovej dohody. Po doplnení Bankovej záruky do plnej výšky platia ustanovenia tohto bodu opäť primerane.
   9. Objednávateľ vráti, resp. odvolá Bankovú záruku najneskôr do desiatich (10) dní odo dňa kedy Zhotoviteľovi prestala plynúť povinnosť mať zriadenú Bankovú záruku.
   10. Zhotoviteľ môže kedykoľvek nahradiť Bankovú záruku zložením finančných prostriedkov na účet Objednávateľa.

**Článok VII.**

**Riziko a zodpovednosť za škodu**

* 1. Zhotoviteľ zodpovedá za všetky škody, ktoré vzniknú Objednávateľovi a iným osobám pri poskytovaní plnení podľa tejto Dohody a čiastkových objednávok na veciach, ako aj na osobách, pri plneniach, ktorými bol poverený bez ohľadu na to, či tieto práce budú vykonané jeho zamestnancami alebo pracovníkmi, alebo ním poverenými subdodávateľmi.
  2. Škodou sa rozumie aj škoda spočívajúca v povinnosti Objednávateľa vrátiť časť nenávratného finančného príspevku. Nárok na náhradu škody nevylučuje právo Objednávateľa uplatniť zmluvnú pokutu v súlade s podmienkami tejto Dohody.
  3. Škodou sa rozumie aj akákoľvek sankcia alebo pokuta uložená Objednávateľovi zo strany orgánov verejnej správy alebo orgánov štátnej správy za porušenia akýchkoľvek povinností súvisiacich s plnením podľa tejto Dohody, za ktoré nesie zodpovednosť Zhotoviteľ.
  4. Škodou sa rozumie aj hodnota príslušnej Objednávky, ak Zhotoviteľ v rozpore s touto Dohodou neakceptuje doručenú objednávku.
  5. Zhotoviteľ odškodní Objednávateľa od všetkých nárokov, škôd, strát a nákladov v súvislosti s poškodením alebo stratou akéhokoľvek majetku, nehnuteľného alebo hnuteľného v rozsahu, v akom toto poškodenie alebo strata bola spôsobená  dôvodmi na strane Zhotoviteľa a/alebo ak sa dá pripísať akejkoľvek nedbanlivosti, úmyselnému činu alebo porušeniu Dohody a/alebo podmienok plnenia v zmysle príslušnej objednávky Zhotoviteľom.
  6. Zmluvné strany nezodpovedajú podľa tejto Dohody za nároky, škody, straty a náklady v prípadoch, kedy ich vznik možno pričítať okolnosti vyššej moci.
  7. Kedykoľvek ktorákoľvek Zmluvná strana zistí akúkoľvek prekážku, ktorá jej bráni alebo je odôvodnené predpokladať, že jej bude brániť, v plnení akýchkoľvek povinností podľa tejto Dohody a/alebo čiastkovej objednávky, najmä tak okolnosť vyššej moci, je povinná jej vznik alebo existenciu bezodkladne písomne oznámiť druhej Zmluvnej strane. Pri riešení vzájomných nárokov spôsobených výskytom takýchto prekážok sú Zmluvné strany povinné postupovať vo vzájomnej súčinnosti tak, aby do najvyššej možnej miery zabránili následkom alebo zmiernili následky týchto okolností.

**Článok VIII.**

**Zodpovednosť za vady**

1. 1. Zhotoviteľ zodpovedá za všetky vady plnení poskytnutých na základe objednávok v zmysle tejto Dohody. Vadou sa rozumie, ak plnenie nebolo Zhotoviteľom poskytnuté riadne a včas v súlade s touto Dohodou, čiastkovou objednávkou a Prílohou č.1 – Špecifikácia predmetu plnenia tejto Dohody, a tiež najmä ak pri poskytovaní plnení podľa čiastkových objednávok boli porušené akékoľvek záväzky vyplývajúce Zhotoviteľovi z tejto Dohody a/alebo čiastkových objednávok a/alebo ak boli akýmkoľvek spôsobom Zhotoviteľom porušené právne predpisy.
   2. Zhotoviteľ je povinný všetky vady odstrániť a všetky činnosti a nápravy vykonať na svoje náklady a riziko v primeranej lehote určenej Objednávateľom.

**Článok IX.**

**Zmluvné sankcie**

* 1. V prípade omeškania Zhotoviteľa s poskytnutím plnenia podľa príslušnej objednávky je Objednávateľ oprávnený od Zhotoviteľa požadovať zaplatenie zmluvnej pokuty vo výške 0,2 % z odplaty v zmysle príslušnej objednávky za každý aj začatý deň omeškania;
  2. V prípade omeškania Objednávateľa s úhradou faktúr má Zhotoviteľ nárok na zaplatenie úroku z omeškania vo výške 0,05 % z dlžnej sumy vrátane DPH za každý aj začatý deň omeškania.
  3. Zaplatením zmluvnej pokuty na základe tejto Dohody nezaniká povinnosť splniť zabezpečený záväzok. Rovnako nezaniká ani nárok na náhradu škody príslušnej Zmluvnej strany, ktorá jej vznikne v súvislosti s porušením tejto Dohody v plnej výške, ktorú si môže Zmluvná strana uplatniť popri zaplatení zmluvných pokút. Objednávateľ je oprávnený domáhať sa voči Zhotoviteľovi náhrady škody presahujúcej výšku zmluvnej pokuty podľa tejto Dohody.
  4. Splatnosť akejkoľvek faktúry za zmluvnú pokutu vystavenej podľa tohto bodu bude sedem (7) kalendárnych dní.
  5. Objednávateľ je oprávnený započítať si zmluvnú pokutu proti ktorejkoľvek neuhradenej odplate podľa tejto Dohody alebo jej časti alebo nesplatných čiastok zmluvných pokút.

**Článok X.**

**Trvanie a ukončenie Dohody**

1. 1. Táto Dohoda sa uzatvára na dobu realizácie Národného projektu Zelené obce, t. j. do 31.12.2023 alebo do vyčerpania finančného limitu uvedeného v bode 6.3 tejto Dohody, podľa toho, ktorá zo skutočnosti nastane skôr.
   2. Táto Dohoda môže zaniknúť okrem prípadov uvedených v bode 10.1 vyššie aj dohodou Zmluvných strán alebo odstúpením od Dohody.
   3. V prípade zániku tejto Dohody dohodou Zmluvných strán, táto zaniká dňom uvedeným v tejto dohode. Dohoda o ukončení zmluvného vzťahu musí byť písomná. V tejto dohode sa upravia aj vzájomné nároky Zmluvných strán, ktoré vzniknú z plnenia zmluvných povinností alebo z ich porušenia druhou Zmluvnou stranou ku dňu zániku Dohody dohodou.
   4. V prípade odstúpenia od Dohody sa Zmluvné strany budú riadiť ustanoveniami § 344 a nasl. Obchodného zákonníka. Odstúpenie musí mať písomnú formu, musí byť doručené druhej Zmluvnej strane (ktorá svoju povinnosť porušila) a je účinné dňom doručenia odstúpenia Zmluvnej strane, ktorá svoju povinnosť porušila.
   5. Objednávateľ je oprávnený okamžite odstúpiť od Dohody v prípade podstatného porušenia Dohody zo strany Zhotoviteľa. Na účely tejto Dohody sa za podstatné porušenie Dohody zo strany Zhotoviteľa považuje najmä, nie však výlučne:
2. opakované omeškanie Zhotoviteľa s dodaním podľa objednávky v dohodnutej lehote;
3. neakceptovanie objednávky, napriek tomu že je vystavená v súlade s touto Dohodou,
4. ak dôjde k inému podstatnému porušeniu Dohody a/alebo čiastkovej objednávky Zhotoviteľom v rozsahu alebo intenzite takej, ako je uvedené v ustanovení § 345 ods. 2 Obchodného zákonníka;
5. ak nastane iná okolnosť uvedená v tejto Dohode oprávňujúca Objednávateľa odstúpiť od Dohody.
   1. Objednávateľ môže odstúpiť od Dohody alebo od objednávok tiež v súlade s § 19 Zákona o verejnom obstarávaní.

**Článok XI.**

**Mlčanlivosť**

* 1. Zmluvné strany sa dohodli, že všetky skutočnosti, informácie a údaje, ktoré sú uvedené v tejto Dohode, resp. ktoré budú uvedené v jej dodatkoch a prílohách alebo ktoré sa Zmluvné strany dozvedeli v súvislosti s touto Dohodou a jej plnením dozvedia, sú v rozsahu, ktorý nevylučujú všeobecne záväzné právne predpisy, a ktoré tak výslovne označia dôvernými informáciami (ďalej len „**Dôverné informácie**“). Obidve Zmluvné strany sú povinné zachovávať mlčanlivosť o Dôverných informáciách, ibaže by z tejto Dohody alebo z príslušných všeobecne záväzných právnych predpisov vyplývalo inak. Záväzok Zmluvných strán obsiahnutý v tomto článku nie je časovo obmedzený a ostáva v platnosti aj po zániku tejto Dohody.
  2. Zmluvné strany sa zaväzujú, že Dôverné informácie bez predchádzajúceho písomného súhlasu druhej Zmluvnej strany nevyužijú pre seba a/alebo pre tretie osoby, neposkytnú tretím osobám a ani neumožnia prístup tretích osôb k Dôverným informáciám. Za tretie osoby sa nepokladajú subjekty vykonávajúce kontrolu a audit podľa tejto Dohody a členovia štatutárnych a iných orgánov Zmluvných strán a zamestnanci Zmluvných strán. Porušením tejto povinnosti nie je postup Objednávateľa v súlade s ustanoveniami zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (Zákon o slobode informácií).
  3. Povinnosť zachovávať mlčanlivosť o Dôverných informáciách sa nevzťahuje na:

1. informácie, ktoré už sú v deň podpisu tejto Dohody verejne známe alebo ktoré sa už v deň podpisu tejto Dohody dali získať z bežne dostupných informačných prostriedkov;
2. informácie, ktoré sa stali po podpise tejto Dohody verejne známymi alebo ktoré sa po tomto dni už dajú získať z bežne dostupných informačných prostriedkov;
3. prípady, kedy na základe všeobecne záväzných právnych predpisov alebo na základe povinnosti uloženej postupom podľa všeobecne záväzných právnych predpisov musí Zmluvná strana poskytnúť Dôverné informácie. V takom prípade je dotknutá Zmluvná strana povinná informovať druhú Zmluvnú stranu o vzniku jej povinnosti poskytnúť Dôverné informácie s uvedením rozsahu tejto povinnosti bez zbytočného odkladu.
   1. Za porušenie povinnosti zachovávať mlčanlivosť o Dôverných informáciách podľa tohto článku sa nepokladá použitie potrebných Dôverných informácií v prípadoch súdnych, rozhodcovských, správnych alebo iných konaní vedených za účelom realizovania plnenia alebo výkonu práv Zmluvnou stranou podľa tejto Dohody.

**Článok XII.**

**Subdodávatelia**

* 1. Zhotoviteľ je oprávnený plnením vybraných častí tejto Dohody a/alebo čiastkových objednávok poveriť svojich subdodávateľov (ďalej len „**Subdodávatelia**“). Zoznam Subdodávateľov tvorí Prílohu č. 3 tejto Dohody. V zozname Subdodávateľov sa uvádzajú náležitosti podľa ustanovenia § 41 ods. 3 ZVO údaje o osobe oprávnenej konať za Subdodávateľa v rozsahu meno a priezvisko, adresa pobytu, dátum narodenia. Každý Subdodávateľ, ktorý má takú povinnosť, musí byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov.

* 1. V prípade, ak má počas plnenia Dohody resp. čiastkovej objednávky Zhotoviteľ záujem zmeniť alebo doplniť svojich Subdodávateľov, je povinný rešpektovať nasledovné pravidlá:
     + 1. Subdodávateľ, ktorého sa týka návrh na zmenu, musí byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov,
       2. Subdodávateľ, ktorého sa týka návrh na zmenu, musí byť schopný realizovať príslušnú časť Plnenia v rovnakej kvalite, ako pôvodný Subdodávateľ a musí spĺňať rovnaké podmienky, ako pôvodný Subdodávateľ (ak boli stanovené),
       3. Zhotoviteľ oznámi Objednávateľovi návrh na zmenu Subdodávateľa spolu s predložením dokladov preukazujúcich splnenie podmienok uvedených vyššie.
  2. Návrh na zmenu Subdodávateľa spolu s dokladmi podľa bodu 12.2 písm. c) vyššie a aktualizovaným znením Prílohy č. 3 musí Zhotoviteľ predložiť Objednávateľovi najneskôr tri (3) pracovné dni pred začatím plánovanej subdodávky. Objednávateľ má právo zmenu odmietnuť, ak nie sú splnené podmienky uvedené v bode vyššie.
  3. Pre vylúčenie pochybností sa Zmluvné strany dohodli, že pre zmenu alebo doplnenie Subdodávateľov nie je potrebné uzatvárať dodatok k tejto Dohode, pokiaľ bude dodržaný postup podľa tohto bodu tejto Dohody.
  4. V prípade, ak Zhotoviteľ využije na plnenie ktorejkoľvek povinnosti podľa tejto Dohody Subdodávateľa, Zhotoviteľ za konanie Subdodávateľa voči Objednávateľovi zodpovedá, ako keby plnenie vykonával sám.

**Článok XIII.**

**Komunikácia**

* 1. Komunikácia medzi Zmluvnými stranami v  súvislosti s plnením tejto Dohody sa bude adresovať príslušnej Zmluvnej strane na nižšie uvedenú adresu a bude sa považovať za doručenú v prípade:
     + 1. osobného doručenia, prostredníctvom kuriérskej služby alebo inak, po potvrdení jej prijatia,
       2. doručenia e-mailom, po doručení písomného potvrdenia od príjemcu o prijatí (za písomné potvrdenie príjemcu o prijatí sa považuje aj notifikácia oznamujúca doručenie e-mailu príjemcovi, t. j. príjemca objektívne zodpovedá za dostupnosť a kontrolu nižšie uvedenej e-mailovej adresy), alebo
       3. zásielky, k dátumu uvedenému na potvrdení o doručení alebo na potvrdení o tom, že zásielku nemožno doručiť.
  2. Písomná komunikácia bude adresovaná nasledovne:

Za Objednávateľa:

Kontaktná osoba: [*doplní verejný obstarávateľ*]

Telefón: [*doplní verejný obstarávateľ*]

Adresa: [*doplní verejný obstarávateľ*]

E-mail: [*doplní verejný obstarávateľ*]

Za Zhotoviteľa:

Kontaktná osoba: [*doplní úspešný uchádzač*]

Telefón: [*doplní úspešný uchádzač*]

Adresa: [*doplní úspešný uchádzač*]

E-mail: [*doplní úspešný uchádzač*]

**Článok XIV.**

**Experti**

* 1. Zhotoviteľ sa zaväzuje, že výkon vybraných odborných činností v rámci plnenia tejto Dohody bude vykonávať výlučne prostredníctvom expertov, prostredníctvom ktorých preukazoval splnenie podmienok účasti technickej spôsobilosti podľa súťažných podkladov vyhlásenej verejnej súťaže, a ktorých za týmto účelom identifikoval vo svojej ponuke (ďalej aj ako „**Experti**“). Zoznam jednotlivých Expertov s uvedením ich kvalifikácie a doklady preukazujúce ich kvalifikáciu tvoria obsah Prílohy č. 4 tejto Dohody.
  2. V prípade, ak chce Zhotoviteľ nahradiť niektorého z Expertov, takéto nahradenie je možné výlučne so súhlasom Objednávateľa. Objednávateľ takýto súhlas bezdôvodne neodoprie, avšak platí, že novo navrhovaný Expert musí spĺňať rovnakú odbornú spôsobilosť, ako je spôsobilosť, ktorej splnenie preukazoval Expert, ktorý sa nahrádza. Spôsobilosť nového Experta Zhotoviteľ preukazuje profesijným životopisom príslušnej osoby, s minimálnym obsahom: meno a priezvisko, dosiahnuté vzdelanie, prehľad profesijnej praxe / poskytnutých odborných plnení vzťahujúcich sa k činnosti, ktorú má príslušná osoba vykonávať (zamestnávateľ, trvanie pracovného pomeru / trvanie odbornej praxe / určenie poskytnutých odborných plnení, pozícia, ktorú príslušný kľúčový expert zastával), vlastnoručný podpis.
  3. Pre vylúčenie pochybností sa Zmluvné strany dohodli, že pre nahradenie Expertov nie je potrebné uzatvárať dodatok k tejto Dohode, pokiaľ bude dodržaný postup podľa tohto článku. Po zmene Experta Zmluvné strany aktualizujú Prílohu č. 4 o údaje o novom Expertovi.

**Článok XV.**

**Záverečné ustanovenia**

* 1. Táto Dohoda nadobúda platnosť dňom jej podpisu oboma Zmluvnými stranami. Účinnosť nadobudne dňom uvedeným v písomnej výzve Objednávateľa, ktorým sa stanoví dátum začiatku plnenia Dohody, s podmienkou, že táto Dohoda bude zverejnená v súlade s príslušnými právnymi predpismi. Podmienkou pre písomnú výzvu Objednávateľa je ukončenie kontroly verejného obstarávania zo strany Poskytovateľa NFP, v rámci ktorej tento neidentifikoval nedostatky, ktoré by mali alebo mohli mať vplyv na výsledok Súťaže (po doručení správy z kontroly prijímateľovi - Objednávateľovi), alebo v rámci ktorej Objednávateľ, ako prijímateľ súhlasil s výškou ex ante finančnej opravy uvedenej v návrhu správy/správe z kontroly a splnil podmienky na uplatnenie ex ante finančnej opravy podľa metodického pokynu MP CKO č. 5 ktorý upravuje postup pri určení finančných opráv za verejné obstarávanie. Výzva bude odoslaná na poštovú prepravu najneskôr do 12 mesiacov odo dňa odoslania oznámenia o výsledku verejného obstarávania, v opačnom prípade táto Dohoda zaniká.
  2. Táto Dohoda sa riadi a vykladá v súlade s právnymi predpismi Slovenskej republiky. Práva a povinnosti ustanovené na základe tejto Dohody alebo v súvislosti s ňou a práva a povinnosti výslovne neupravené v tejto Dohode sa riadia príslušnými ustanoveniami Obchodného zákonníka a ZVO.
  3. Zmluvné strany sa zaväzujú, že vyvinú maximálnu snahu o riešenie všetkých sporov vyplývajúcich alebo súvisiacich s touto Dohodou zmierlivou cestou, v prípade ak je Zhotoviteľ subjekt so sídlom v zahraničí, Zmluvné strany sa dohodli na právomoci súdov Slovenskej republiky.
  4. Akékoľvek zmeny a/alebo dodatky k tejto Dohode musia byť v súlade s ustanovením § 18 ZVO vo forme písomných číslovaných dodatkov podpísaných oboma Zmluvnými stranami.
  5. Táto Dohoda, vrátane všetkých dokumentov, ktoré sa v nej spomínajú, predstavuje kompletnú dohodu medzi Zmluvnými stranami v súvislosti s predmetom Dohody.
  6. Ak sa niektoré z ustanovení tejto Dohody stane nevynútiteľným alebo neplatným podľa platného práva, bude toto ustanovenie neúčinné len do tej miery, do akej je nevynútiteľné či neplatné. Ďalšie ustanovenia tejto Dohody ostávajú naďalej záväzné a v plnej platnosti a účinnosti. Pokiaľ nastane takáto situácia, Zmluvné strany nahradia toto nevynútiteľné, či neplatné ustanovenie iným ustanovením, ktoré sa mu svojím obsahom a účelom bude čo najviac približovať.
  7. Dohoda je vyhotovená v šiestich (6) rovnopisoch v slovenskom jazyku, z ktorých každý je považovaný za originál. Štyri (4) vyhotovenia Dohody obdrží Objednávateľ a dve (2) vyhotovenia Dohody obdrží Zhotoviteľ.
  8. Zhotoviteľ nie je oprávnený postúpiť akékoľvek pohľadávky (práva) vyplývajúce z tejto Dohody na tretiu osobu alebo sa dohodnúť s treťou osobou na prevzatí jeho záväzkov (povinností) vyplývajúcich z tejto Dohody bez predchádzajúceho písomného súhlasu Objednávateľa.
  9. Neoddeliteľnou súčasťou tejto Dohody sú nasledovné prílohy:

Príloha č. 1 – Špecifikácia predmetu plnenia *[Časť B. Opis predmetu zákazky súťažných podkladov a Príloha č. B.1 súťažných podkladov Zoznam vegetačných prvkov]*

Príloha č. 2 – Cenová tabuľka – položkový rozpočet *[uchádzač vypracuje podľa Prílohy č. C.2 súťažných podkladov a predloží v ponuke]*

Príloha č. 3 – Zoznam Subdodávateľov *[predloží úspešný uchádzač v rámci súčinnosti podľa bodu 27.2 a 27.7 Časti A. súťažných podkladov]*

Príloha č. 4 - Zoznam expertov [*predloží úspešný uchádzač v rámci súčinnosti podľa bodu 27.2 a 27.7 Časti A. súťažných podkladov]*

*Príloha č. 5 – Zoznam skladovacích plôch [predloží úspešný uchádzač v rámci súčinnosti podľa bodu 27.2 a 27.7 Časti A. súťažných podkladov]*

* 1. Zmluvné strany vyhlasujú, že sú oprávnené na plnenie tejto Dohody, zmluvné prejavy sú im dostatočne zrozumiteľné a určité, ich zmluvná voľnosť nie je ničím obmedzená a právny úkon je urobený v predpísanej forme, na znak čoho Dohodu podpísali.

|  |  |
| --- | --- |
| **Objednávateľ**  V .............................  Dňa ...................... | **Zhotoviteľ**  V *[doplní uchádzač]*  Dňa *[doplní uchádzač]* |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Slovenská agentúra životného prostredia**  Mgr. Michal Maco, generálny riaditeľ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *[doplní uchádzač]*,  *[doplní uchádzač]* |